Яусы, ҡыҙҙың атаһына барып, үҙенең ниндәй йомош менән килгәнен туранан-тура “ҡыҙыңды фәлән кешенең улына һорарға килдем” кеүек тупаҫ һүҙ әйтмәй, һаулыҡ һорашып, мәсьәләгә яҡын һүҙҙәр һөйләп, “юҡ юғалтып йөрөйөм” тип һүҙ башлап алып китә. Ҡыҙҙың атаһы яусының яусылаған урынын оҡшатһа, ҡаға-һуға мәсьәләне сисеүҙе ғаиләһе, ағай-энеһенә ҡалдырып, яусыны ҡайтарып ебәрә. Яусы ҡайтып, мәсьәләнең нисек торғанын егеттең атаһына әйтә.